Predkladacia správa

	Návrh zákona o zvýšení výsluhových dôchodkov zo sociálneho zabezpečenia policajtov a vojakov v roku 2006 je vypracovaný na základe Plánu legislatívnych úloh vlády Slovenskej republiky na rok 2006. 

	Potreba vypracovať návrh zákona, ktorým sa majú zvýšiť výsluhové dôchodky                 zo sociálneho zabezpečenia policajtov a vojakov vyplýva z § 68 ods. 3 a 4 zákona                          č. 328/2002 Z.z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov. Podľa týchto ustanovení sa jednotlivé výsluhové dávky priznané pred 1. júlom 2002 každoročne majú zvýšiť aj s prihliadnutím             na rast priemerných služobných príjmov v období od priznania nárokov na túto dávku                  do dňa účinnosti zákona č. 328/2002 Z.z. a to až do času, keď ich priemerná výška dosiahne priemernú výšku rovnakých dávok priznaných podľa uvedeného zákona s tým, že percento zvýšenia ustanoví osobitný zákon. 

	Predložený návrh nebude mať priamy dopad na štátny rozpočet. Zvýšenie dôchodkov sa bude hradiť z osobitných účtov jednotlivých rezortov, v ktorých pôsobnosti                              sa toto zvýšenie uskutoční. 

	Návrh zákona bol vypracovaný v spolupráci s ministerstvom obrany                                   s  tým,  že jeho obsah bol konzultovaný aj s rezortmi, v pôsobnosti ktorých sa dôchodky budú zvyšovať. 

	Predkladaný návrh zákona je v súlade s Ústavou Slovenskej republiky, s právom Európskej únie, medzinárodnými zmluvami a inými medzinárodnými dokumentmi, ktorými   je Slovenská republika viazaná. 

Návrh zákona bol prerokovaný 20. februára 2006 v Legislatívnej rade vlády Slovenskej republiky a je upravený v intenciách jej záverov.